|  |  |
| --- | --- |
| **C:\Users\Andreas\Desktop\ESOBGA NEW LOGO_final 1.jpg** | **THE ENGLISH SCHOOL****OLD BOYS & GIRLS ASSOCIATION** |

**ΔΕΛΤΙΟ ΤΥΠΟΥ**

**ΑΓΓΛΙΚΗ ΣΧΟΛΗ ΛΕΥΚΩΣΙΑΣ – ΙΣΤΟΡΙΑ ΚΑΙ ΠΡΟΣΦΟΡΑ 116 ΧΡΟΝΩΝ**

“Μια Σχολή η οποία θα συνεχίσει να προσφέρει ψηλού επιπέδου ακαδημαϊκή εκπαίδευση με πολυπολιτισμικό χαρακτήρα, μακριά από πολιτική επιρροή, μικροπολιτικές και προσωπικές απόψεις, βασισμένη στις αρχές και τις αξίες του ιδρυτή της Canon Frank Newham, χωρίς διακρίσεις για φυλή, θρησκεία και εθνικότητα. Μια Σχολή η οποία παράλληλα θα προωθεί και ενθαρρύνει την ελευθερία σκέψης, άποψης και έκφρασης, και θα συνεχίσει να είναι φυτώριο ολοκληρωμένων χαρακτήρων, δημοκρατικά και ελεύθερα σκεπτόμενων ανθρώπων με ανοχή στη διαφορετική άποψη.”

Αυτά ήταν τα κύρια μηνύματα από την ειδική εκδήλωση μνήμης, τιμής και αναφοράς με τίτλο: "Η Αγγλική Σχολή Λευκωσίας: 70 χρόνια από το θάνατο του Ιδρυτή της Canon Frank Newham", την οποία διοργάνωσε ο Σύνδεσμος Αποφοίτων Αγγλικής Σχολής Λευκωσίας (E.S.O.B.G.A.) την Κυριακή 6 Μαρτίου 2016 στο οίκημα του Συνδέσμου. Η όλη εκδήλωση τελούσε υπό την αιγίδα του Υφυπουργού παρά τω Προέδρω της Κυπριακής Δημοκρατίας κου. Κωνσταντίνου Πετρίδη, ο οποίος απηύθυνε σύντομο χαιρετισμό.

Κύριος ομιλητής στην εκδήλωση ήταν ο ιστορικός και ακαδημαϊκός Δρ. Αιμίλιος Σολωμού, απόφοιτος, πρώην καθηγητής, Βοηθός Διευθυντής και Αναπληρωτής Διευθυντής του Σχολείου, ο οποίος σήμερα είναι εκτελεστικός Αντιπρόεδρος σε ιδιωτικό Πανεπιστήμιο στη Λευκωσία και Διευθυντής Έδρας UNESCO. O Δρ. Σολωμού αναφέρθηκε στη ζωή, τον ευγενικό χαρακτήρα, το πολυσχιδές έργο και τις ανθρώπινες αξίες του Canon Newham καθώς και στην πλούσια και μακρόχρονη προσφορά στην παιδεία και την κοινωνία γενικότερα, τόσο του ιδίου, όσο και της Αγγλικής Σχολής.

Ομιλίες έγιναν επίσης από την Πρόεδρο του Διαχειριστικού Συμβουλίου του Σχολείου κα. Μάγδα Νίκολσον με θέμα "Η Αγγλική Σχολή Λευκωσίας σήμερα", τον Πρόεδρο του Συνδέσμου Αποφοίτων κ. Ανδρέα Αντωνίου ο οποίος αναφέρθηκε στις σχέσεις των αποφοίτων με το Σχολείο και τις αξίες του Canon Newham που απέκτησαν μέσω της φοίτησης τους στην Αγγλική Σχολή και τον κ. Ανδρέα Πρωτοπαπά, απόφοιτο του 1941 με θέμα " Η Αγγλική Σχολή του τότε".

Κατά την εκδήλωση τιμήθηκαν οι πρώην Πρόεδροι του Συνδέσμου Αποφοίτων για την προσφορά τους και έγινε έκθεση αναμνηστικού φωτογραφικού και άλλου υλικού από την μακρόχρονη ιστορία του Σχολείου. Ο Άλεξ Παναγή και η Σοφία Πατσαλίδου έδωσαν μια ευχάριστη νότα στην εκδήλωση με τη μουσική και τα τραγούδια τους. Στο τέλος ακολούθησε δεξίωση.

Την εκδήλωση τίμησαν με την παρουσία τους ο Υπουργός Ενέργειας, Εμπορίου, Βιομηχανίας & Τουρισμού κ. Γ. Λακκοτρύπης, ο Πρόεδρος της Κοινοβουλευτικής Επιτροπής Παιδείας κ. Ν. Τορναρίτης,ο Εκπρόσωπος των Αρμενίων στη Βουλή κ. Βαρτκές Μαχτεσσιάν, ο Δήμαρχος Λευκωσίας κ. Κ. Γιωρκάτζης, η Γενική Διευθύντρια του Υπουργείου Παιδείας & Πολιτισμού κ. Αίγλη Παντελάκη, εκπρόσωποι κομμάτων, μέλη του Διαχειριστικού Συμβουλίου και η Διεύθυνση του Σχολείου, το Μαθητικό Συμβούλιο του Σχολείου, πολλοί απόφοιτοι, νυν και πρώην καθηγητές.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*